
от Димитър Николов Николов

Кмет на Община Бургас

Относно: Проект на бюджет за 2022 година
Проектът за бюджет за 2022 година на Община Бургас е подготвен в условията на трудно прогнозируема среда, динамична политическа и икономическа обстановка и е повлиян от редица предизвикателства.

До началото на бюджетната 2022 година държавният бюджет не бе приет от Народното събрание, поради което приходите и разходите на общината се събираха и разходваха съобразно разпоредбата на чл.98, ал.1 от Закона за публичните финанси, а именно: приходите по бюджета на общината се събират в съответствие с действащите закони, а разходите се извършват в размери не по-големи от размера на разходите за същия период на предходната година, и при спазване на фискалните правила по този закон, с  изключение на разходите за вода, горива, енергия, хранителни продукти и персонал. 
С Постановление на Министерския съвет № 481 от 30.12.2021 г. бяха уредени част от бюджетните взаимоотношения през 2022 г. в периода до приемане на Закона за държавния бюджет на Република България за 2022 г. 
В срок, фиксиран до 31.03.2022 г., е удължено действието на част от разпоредбите на Постановлението за изпълнение на държавния бюджет на Република България за 2021 г. и финансирането на делегираните от държавата дейности се извършва съгласно показателите, приети с Решение № 790 на Министерския съвет от 2020 г. за приемане на стандарти за делегираните от държавата дейности с натурални и стойностни показатели през 2021 г., изменено и допълнено с Решение № 972 на Министерския съвет от 2020 г. и Решение № 220 на Министерския съвет от 2021г.
Средствата по държавния бюджет, определени за общините в периода 01.04.-31.12.2022 г. са разчетени на база Решение № 50 на Министерския съвет от 2022 г. за определяне на стандартите за делегирани държавни дейности. Изразеното намерение за последваща актуализация на държавния бюджет,  свързана със стратегическите цели за мандата на управление на новото правителство, определя редица неясноти по отношение на разпределението на разходите.
Финансов натиск върху бюджета на Общината оказват значително завишените цени на електроенергията, горивата и строителните материали спрямо същия период на предходната година и неяснотите, свързани с държавните мерки за овладяването ѝ.
Негативно влияние и повишен риск върху прогнозните параметри на бюджета оказва и усложнената международна политическа обстановка и свързаната с това бежанска вълна, както и продължаващата извънредна епидемична обстановка, свързана с разпространението на COVID-19.
 Проектът за Бюджет 2022 на Община Бургас е с акцент върху социалните дейности, Детската болница и благоустрояването.

При изготвянето му е използван консервативен подход, на база актуалните данни за изпълнение на бюджета за 2021 година и местни приходи, които са формирани за поредна година без да бъдат завишавани местните данъци и при непроменена държавна политика по отношение разширяване на собствените приходи на общините, при непрекъснато повишаващи се потребности от предоставяне на качествени услуги на гражданите и общността.

В частта на делегираните държавни дейности проектът е разработен на базата на заложените параметри в Закона за държавния бюджет на Република България за 2022 година (обнародван Държавен вестник брой 18 от 04.03.2022 година) при спазване на приетите от Министерски съвет основни макроикономически допускания. Изготвен е в съответствие с разпоредбите и ограниченията на Закона за публичните финанси и Наредбата за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Бургас, както и промените в нормативната база.
Размерът на основните бюджетни взаимоотношения между централния бюджет и бюджета на Община Бургас, определени в Закона за държавния бюджет за 2022 г. е с ръст от 14,1% спрямо тези за 2021 г. и включва разчет за периода януари – март 2022 г. изчислен при спазване на разпоредбите на чл. 4 от Постановление на № 481 на Министерския съвет от 30 декември 2021 г. за уреждане на бюджетни отношения през 2022 г., а за периода април – декември 2022 г. на база на Решението на Министерски съвет №50/03.02.2022 година за определяне стандартите за делегираните от държавата дейности през 2022 година. 

Като приоритетни области в държавната политика с най-голямо увеличение спрямо 2021 г. в общата субсидия за делегирани държавни дейности на Община Бургас са средствата за образование – 14,3%, здравеопазване  - 13,5% и социални дейности – 25,0%. Ръстът по повечето стандарти предвижда увеличението на минималната работна заплата.
Важна промяна в Закона за Държавния бюджет на Република България за 2022 година е увеличение с 9,23 % от 01 април 2022 година на минималния размер на основната заплата за най-ниската длъжност, предвидена за заемане от държавен служител от 650 лв. на 710 лв.

Считано от 01 април 2022 г., на основание чл. 9, ал. 2 буква г) от Закона за държавното обществено осигуряване за 2022 г. се увеличава и максималният месечен осигурителен доход на 3 400 лева.

 Запазва се реда и условията за заплащане по минимално определената ставка на годишния данък върху таксиметровия превоз на пътници за 2022 г. от данъчно задължените лица, като общините ще бъдат компенсирани за разликата между определения от Общинския съвет размер  и минималния.
Макрорамката на проекта за Бюджет за 2022 година е 397 186 529 лева, в т.ч.:
Държавна отговорност                                                      163 772 479 лева
Общинска отговорност                                                     159 414 050 лева
Индикативен годишен разчет за

сметките за средства от Европейския съюз                   74 000 000 лева
ПРИХОДИ
Приходи за държавно делегирани дейности 
В чл. 51 от Закона за държавния бюджет на Република България за 2022 година са определени бюджетните взаимоотношения на Община Бургас с Централния бюджет като общата субсидия за делегираните от държавата дейности е в размер на 156 633,3 хил. лева при 137 542,1 хил. лева за предходната 2021 година. Увеличението спрямо разчетените със Закона за държавния бюджет на Република България за 2021 година субсидии е 19 091,2 хил. лева или ръст от 13,88% и се дължи на нарастване на стандартите през 2022 година, определени с РМС 50/03.02.2022 г.
С най-голям ръст са стандартите във функция "Социално осигуряване, подпомагане и грижи", а с най-малък тези във функция „Култура, спорт, почивни дейности и религиозно дело“.

При разработване на проектобюджета, средствата за финансиране на делегираните от държавата дейности са определени по функции и параграфи съгласно Единната бюджетна класификация в размери на предвидените със  Закона за държавния бюджет на Република България за 2022 година.
          Преходният остатък за делегирани държавни дейности е в размер на          6 684 263 лева. и е разпределен по функции, както следва:

· Функция „Общи държавни служби“                                       15 842 лева
· Функция „Отбрана и сигурност“                                           213 744 лева 

· Функция „Образование“                                                      4 784 081 лева
· Функция „Здравеопазване“                                                    247 889 лева

· Функция „Социално осигуряване, подпомагане

и грижи“                                                                                1 352 892 лева
· Функция „Култура, спорт, почивни дейности 

и религиозно дело“                                                                   69 815 лева
Местни приходи
Приходите за местни дейности са определени в условията на непроменена държавна политика по отношение разширяване на собствените приходи на общините, при непрекъснато повишаващи се потребности от предоставяне на качествени услуги на гражданите и общността. При определяне прогнозния размер на приходите е използван метода на анализ на тенденциите и е приложен консервативно-реалистичен подход, отчитащ нивото на събираемост от 2021 г. и предходните 4 години, очакваната събираемост на задълженията за текущата година и на несъбраните от минали години, инвестиционния интерес към недвижимите имоти и влиянието на трудно прогнозируемата среда, породена от усложнената епидемична обстановка. Данъчните и неданъчните приходи са планирани съобразно нормативните актове, свързани с определянето на размера на местните данъци и такси, както и решения на Общински съвет – Бургас. 

Приходите от такса битови отпадъци са планирани на база одобрената от Общинския съвет план-сметка за дейност „Чистота“ за 2022 г. Размерът на планираните постъпления от таксата е обвързан с разходите за дейностите „Чистота” и обезпеченията по чл. 60 и отчисленията по чл. 64 от Закона за управление на отпадъците. За 2022 г. размерът на отчисленията е увеличен на 95 лв./т., съобразно разпоредбите на Наредба №7 от 19.12.2013 г. за реда и начина за изчисляване и определяне размера на обезпеченията и отчисленията, изисквани при депониране на отпадъци.
Очакваните приходи от такси за ползване на детски заведения са за периода 01.01.-31.03.2022 г. във връзка с отмяна на този вид такси по Закона за местните данъци и такси. 
Приходите от ползване на домашен социален патронаж са съобразени с тенденцията на повишен интерес към ползване на услугите и приетите размери и преференции по Наредбата за определянето и администрирането на местните такси и цени на услуги на територията на Община Бургас.

Приходите от „технически” и „административни” услуги са заложени на база исторически анализ за предоставените услуги, както и за състоянието на пазара на недвижими имоти, строителството и предприемачеството в региона. 
Приходите от собственост са разработени на база годишната програма за управление на общинската собственост.

Увеличението на нетните приходи от продажба на услуги, стоки и продукция е съобразено с промените в Наредбата за определянето и администрирането на местните такси и цени на услуги на територията на Община Бургас.
Преходният остатък Общинска отговорност  е  10 879 770 лева и е разпределен по функции, както следва:

· Функция „Общи държавни служби“
Група А/Изпълнителни и законодателни органи               1 237 366 лева

· Функция „Отбрана и сигурност“      
Група Д/Защита на населението, управление и 
дейности при стихийни бедствия
и аварии                                                                                      8 415 лева 

· Функция „Образование“                                                         40 565 лева

· Функция „Жилищно строителство, благоустройство,

комунално стопанство и опазване на околната среда“   6 205 061 лева
· Функция „Култура, спорт, почивни дейности 

и религиозно дело“                                                                    19 647 лева

· Функция „Икономически дейности и услуги“

Група В/ Транспорт и съобщения                                          379 303 лева 

Група Е/ Други дейности по икономиката                              10 738 лева

· Капиталова програма                                                          2 978 675 лева

Взаимоотношения с Централния бюджет и трансфери между бюджети

Субсидиите включени в основните бюджетни взаимоотношения, определени в чл. 51 от Закона за държавния бюджет на Република България за 2022 година са както следва: обща субсидия за делегираните от държавата дейности – 156 633,3 хил. лв.; трансфери за местни дейности – за зимно поддържане и снегопочистване на общински пътища – 178,9 хил. лв. и целева субсидия за капиталови разходи – 2 769,7 хил. лв.  Предвиденият в Закона механизъм за разпределение на общата изравнителна субсидия, като бюджетно взаимоотношение с държавния бюджет, ограничава достъпа до нея на част от общините, в т.ч. на Община Бургас.

Като трансфери между бюджети в проектобюджета за 2022 г. са разчетени средства в размер на 196,0 хил. лв. за подпомагане дейността на културни институти на територията на Община Бургас. На основание чл. 5, ал. 2 от Закона за закрила и развитие на културата за 2022 година ще бъдат предоставени трансфери, както следва: ДТ ”Адриана Будевска” – 84,0 хил. лева; Държавен куклен театър – 28,0 хил. лева; Държавна опера Бургас – 84,0 хил. лева.
Планираните средства като трансфер между Общината и Областна дирекция на Министерство на вътрешните работи за полицейския състав на звеното определено за охрана са в размер до 270 хил. лева. 

На основание решение на Общински съвет – Бургас, в Проектобюджет 2022 е предвиден трансфер, в размер на 150,0 хил. лева за Министерството на младежта и спорта във връзка с реализиране на проектно предложение за СУ "Юрий Гагарин" - Бургас в рамките на Приоритетна ос 3 на ОП "Региони в растеж" 2014-2020 , компонент 2 "Спортни училища". Поради забавяне в стартирането на изпълнение на проекта от министерството, предвидените в бюджета за 2021 г. средства за трансфер не бяха използвани и са разчетени отново в проектобюджета за тази година.
В изпълнение на решение на Общински съвет – Бургас, в проектобюджета за 2022 г. са предвидени средства в размер на 6,0 хил. лв. като трансфер за Университет "Проф. д-р Асен Златаров" за провеждане на еко конференция "Да мислим екологично".
Основна част от средствата, разчетени за финансиране на бюджетното салдо през 2022 г., включват усвояването на кредити по договори, сключени през 2019 г., 2020 г. и 2021 г., в т.ч.:

- По договор от 2019 г. с ДЗЗД „Фонд за устойчиви градове“, съгласно решение по т. 5 от Протокол №62/24.09.2019 г. на Общински съвет - Бургас за финансиране на проект „Силата на водата. Подкрепа за повишаване потенциала на Община Бургас като конкурентноспособна туристическа дестинация“ – неусвоените средства са 380,6 хил. лева

- По договори с „Фонд за органите на местното самоуправление в България-ФЛАГ“ ЕАД, съгласно решение по т. 10 от Протокол №9/28.04.2020 г. на Общински съвет - Бургас за съфинансиране на проекта по оперативни програми на Европейския съюз - неусвоените средства са в размер на   4 916 195 лева, в т.ч. по договор от 2020 г. –1 457,1 хил. лева и по договор от 2021 г. – 3 459,1 хил. лева.
- По договор от 2021 г. с ДЗЗД „Фонд за устойчиви градове“, съгласно решение по т. 6 от Протокол №21/14.04.2021 г. на Общински съвет - Бургас за съфинансиране на проект „Път на културно-историческите ценности през вековете - изпълнение на консервационно-реставрационни дейности в сградата на Етнографския музей и прилежащото дворно пространство и изграждане на Улица на занаятите“- неусвоените средства са 210,7 хил. лева.
- По договор от 2021 г. с ДЗЗД „Фонд за устойчиви градове“, съгласно решение по т. 7 от Протокол №25/28.09.2021 г. на Общински съвет - Бургас за финансиране на проект „Реконструкция на улици и облагородяване на междублокови пространства по общинска програма „Моят град, моят квартал, моята улица“ в гр. Бургас – I-ви етап“ - неусвоените средства са 3 544,1 хил. лева.

В проекта на бюджет за 2022 г. е отразено намерение за поемане на нов дълг както следва: сума в размер до 12 млн. лева за финансиране на проект „Реконструкция на улици и облагородяване на междублокови пространства по общинска програма „Моят град, моят квартал, моята улица“ в гр. Бургас – II-ри етап“, както и за реконструкция и изграждане на нови сгради с обществена значимост, обновяване на уличното осветление и създаване на условия за производство на ел. енергия от въозобновяеми енергийни източници; сума в размер до 25 млн. лева за проект „Изграждане на детска болница“.
Продължаващата вече 2 години усложнена епидемична обстановка, свързана с разпространението на COVID-19 оказва негативно влияние и затруднения при осъществяване на обичайните дейности и предоставяне на услуги от страна на ДЗЗД „Бизнес инкубатор – Бургас“. Голяма част от дейностите, генериращи приходи за дружеството бяха изцяло преустановени. Цялостната дейност на дружеството беше адаптирана спрямо нововъзникналите обстоятелства. За стабилизиране на дружеството е необходимо да бъде предоставена възмездна финансова помощ в размер на 60 хил. лв. със срок за възстановяване 5 години.     
РАЗХОДИ

Разходи за делегирани от държавата дейности 
Средствата от общата субсидия за делегираните от държавата дейности са разпределени по функции съгласно чл. 52 от Закона за държавния бюджет на Република България за 2022 година. Планираните средства за периода 01.01.-31.03.2022 г. са определени на база на стойностните показатели по Решение на Министерски съвет №790/30.10.2020 г. за определяне стандартите за делегираните от държавата дейности през 2021 година, а за периода 01.04.-31.12.2022 г. на база показателите по Решение на Министерски съвет №50/03.02.2022 година за определяне стандартите за делегираните от държавата дейности през 2022 година. Натуралните показатели са съгласно предоставените разчети от Министерство на финансите. 
В Приложение №1.1 са разпределени разходите за държавно делегирани дейности, с включен преходен остатък и са определени средствата за работни заплати за делегираните от държавата дейности по второстепенни разпоредители, с изключение на разпоредителите, които прилагат система на делегиран бюджет.

· Функция „Общи държавни служби”

Разходите за персонал на кметовете, кметските наместници и общинската администрация  са разчетени в рамките на средствата, определени от Закона за държавния бюджет на Република България за 2022 година и са в размер на 7 753,1 хил. лв. Спрямо 2021 г. средствата са увеличени с 2,0 %, с което се компенсира увеличението на минималната работна заплата от 650 лв. на 710 лв., считано от 01.04.2022 година и свързаното с това нарастване на необходимите средства за осигурителни вноски. Числеността на персонала в „Общинска администрация“ остава непроменена.
· Функция „Отбрана и сигурност”
През 2022 г. за дейности по функция „Отбрана и сигурност” в Закона за държавния бюджет са разчетени с 9,4% повече средства спрямо 2021 г. Разпределението на средствата по функцията е съгласно действащите нормативни актове.
Считано от 1 април 2022 г., стандартът за финансиране дейността на Местната комисия за борба с противообществените прояви на малолетни и непълнолетни, центровете за социална превенция и консултативни кабинети, обществените възпитатели е увеличен с 8,6%, а средствата - с 30,2 хил. лева. За дейността на Местната комисия за борба с трафика на хора са разчетени 17,3 хил. лева. 
Средствата за възнаграждения, осигурителни вноски и издръжка на денонощни оперативни дежурни и изпълнителите по поддръжка и охрана на пунктове за управление са в размер на 184,4 хил. лева. Увеличението на стандарта, считано от 01.04.2022 г. е с 9,2%.
Стойностните показатели на стандартите за застраховка срещу злополука, за обучение и за екипировка на доброволците са увеличени с 50%, а този за участие на доброволците в обучения и в спасителни мероприятия е завишен с 15,7% спрямо първото тримесечие на 2022 г. Общият размер на средствата, разчетени за дейността на доброволците, вписани в Регистъра на доброволните формирования за защита при бедствия към МВР е 40,1 хил. лева.

Без промяна през 2022 г. остават стандартите за издръжка на детските педагогически стаи и районни полицейски инспектори, както и за финансиране дейностите по плана за защита при бедствия  и офиси за военен отчет. 
· Функция „Образование”

Разчетените средства за държавно делегирани дейности във функция „Образование“ представляват 82,4% от общия размер на субсидията за делегираните от държавата дейности предвидени по Закона за държавния бюджет на Република България за 2022 година за Община Бургас. С част от увеличението по стандартите за финансиране, считано от 1 април 2022 г.  се осигурява повишение на възнагражденията на педагогическите специалисти в системата на предучилищното и училищното образование до ниво от 125% спрямо средната работна заплата за страната. В разчетените стандарти от 1 април 2022 г е предвиден ръста на минималната работна заплата и максималния осигурителен доход, средства за увеличение на издръжката на дейностите по предучилищно и училищно образование и за финансиране на новите частни институции, включени в системата на държавно финансиране.

Считано от 01.04.2022 г. стойностните показатели на стандартите за финансиране на детските градини са завишени средно с 11%. За неспециализираните училища, професионалните гимназии и паралелки за професионална подготовка - дневна форма на обучение и дуална система на обучение, специалните училища и центровете за специална образователна подкрепа увеличението е средно с 12%. Нормативът за подпомагане на храненето на децата от подготвителните групи и учениците от I-IV клас е завишен с 63,8% и става 154 лв., а допълващият стандарт за материална база с 20% и става 30 лв.
Въведен е нов стандарт – норматив в размер на 650 лв. за периода април-декември 2022 г.. за издръжка на дете в общинска детска градина или училище, включващ и компенсиране отпадането на съответните такси по ЗМДТ. 

Без промяна остават стандарта за занимания по интереси, норматива за стипендии и др.  

Общият размер на средствата за образование, предвидени за Общината по Закона за държавния бюджет на Република България за 2022 година е 129 094,1 хил. лева, което е с 16 109,6 хил. лева повече от 2021 година. 

В Приложение №1.1 към доклада е разпределен общия бюджет на всяко учебно и детско заведение на база единните разходни стандарти. Средствата във функция „Образование” ще бъдат определени по второстепенни разпоредители след утвърждаване на формулите за разпределение, съобразно нормативните изисквания на Закона за предучилищното и училищното образование, Наредбата за финансиране на институциите в системата на предучилищното и училищното образование, указанията за бюджета за 2022 година на Министерство на финансите и Министерство на образованието и науката.
През 2022 г. Общината ще продължи работата си по Програмата на МОН за изграждане, пристрояване, надстрояване и реконструкция на детски градини, детски ясли и училища.

В изпълнение на Решение на Общински съвет - Бургас по т.37 от Протокол №25 от 28.09.2021 г.,  в Проекта на бюджета за 2022 година са предвидени 342,1 хил. лева за дофинансиране на маломерните паралелки към училищата.
В проекта на бюджета за 2022 г. са предвидени средства за дофинансиране издръжката в образованието и компенсиране на недостига, предизвикан от увеличените цени на тока, горивата и основни хранителни продукти. Средствата ще бъдат разпределени в хода на изпълнение на бюджета след оценка на необходимите разходи.
· Функция „Здравеопазване”

Разчетените средства за държавно делегираните дейности във функция „Здравеопазване” през 2022 година са размер на 8 764,6 хил. лева. и са с 13,5% повече спрямо тези през 2021 г. Планираните средства включват разходи за заплати, осигуровки, други възнаграждения и средства за издръжка по Закона за здравословни и безопасни условия на труд (ЗЗБУТ) на медицинския персонал в яслени групи към детска градина и здравни кабинети в учебни и детски заведения, на здравни медиатори, персонал в детските ясли и детските кухни. В други дейности по здравеопазването са разчетени средства за дейността на общинските съвети по наркотични вещества и превантивни информационни центрове.
Считано от 1 април 2022 г. стойностните показатели на стандартите за финансиране на медицинското обслужване в здравен кабинет са завишени спрямо действащите през първото тримесечие на 2022 г. средно с 14%, тези за яслена група към детска градина и детска ясла средно с 16%, стандартите за здравни медиатори и за общинските съвети по наркотичните вещества - с 15%. Допълващият стандарт за дейности по Националната стратегия за борба с наркотиците остава непроменен.
Въведен е нов стандарт - норматив в размер на 1 125 лв., приложим за периода април-декември 2022 г. за издръжка на дете в детска ясла, включващ и компенсиране отпадането на съответните такси по ЗМДТ.
· Функция „Социално осигуряване, подпомагане и грижи”

В Закона за държавния бюджет за 2022 г. за делегираните от държавата социални дейности, осъществявани от Община Бургас са разчетени с 24,97 % повече средства спрямо тези за 2021 г. Общият размер на планираните разходи във функцията е 7 457,3 хил. лева. 

Считано от 1 април 2022 г. стойностните показатели на стандартите за социалните услуги са завишени средно с 31 % спрямо действащите  през първото тримесечие на 2022 г., като за домовете за пълнолетни лица с увреждания те са завишени с 38%. За социалните услуги предоставяни в общността стандартите са увеличени средно с 31%. Стандартът за финансиране на социалната услуга „Асистентска подкрепа“ е увеличен с 26,5% спрямо 2021 г.  В стандартите е отчетен и ефекта от увеличаване на минималната работна заплата, считано от 1 април 2022 г.
С ПМС № 343 от 07.12.2020 г. е приета Наредбата за стандартите за заплащане на труда на служителите, осъществяващи финансирани от държавния бюджет дейности по предоставяне на социални услуги, в която се определят минималните нива на възнагражденията. Наредбата е в сила от 01.01.2022 г. и разпределението на средствата за заплати и осигуровки по отделните второстепенни разпоредители с бюджет на Община Бургас, изпълняващи социални услуги е съобразено с разпоредбите ѝ.
Оценката на средствата за финансиране като държавно делегирана дейност на грижите полагани в центровете за социални услуги в Общината показва недостиг за осигуряване на нормална дейност в центровете за временно настаняване и някои от центровете за настаняване от семеен тип. В Проекта на Бюджет 2022 са разчетени допълнителни средства с източник общински приходи, с които дейностите да бъдат дофинансирани в хода на изпълнение на бюджета след оценка на необходимите разходи.  

· Функция „Култура, спорт, почивни дейности и религиозно дело“
Планираните средства в Бюджет 2022 за делегирани държавни дейности във функция „Култура, спорт, почивни дейности и религиозно дело“ са с 8,98% повече от 2021 г. и са в размер на 2 983,8 хил. лева.  Нарастването се дължи на увеличението на стандартите средно с 7,2% и на увеличената субсидираната численост на Музея с 2 броя .

Считано от 1 април 2022 г. стойностният показател на стандарта за финансиране на читалищата е завишен с 10,3%, а на общинските библиотеки с 9,2% спрямо първото тримесечие на 2022 г., като в тях са разчетени допълнително средства за прилагане на стандарта за библиотечно информационно-обслужване.

Стандартът за финансиране на музеите и художествени галерии с регионален характер е завишен с 5% спрямо първото тримесечие на 2022 г.

Допълващият стандарт за закрити площи остава непроменен през последните 5 години. 
За осигуряване нормалното функциониране на общинските културни институти с регионален характер в проекта на бюджет за 2022 година е предвиден допълнителен финансов ресурс в размер на 251 хил. лева, за сметка на собствени бюджетни приходи на Общината, в т.ч.: Регионална библиотека – 60,0 хил. лева, Художествена галерия – 36,0 хил. лева, за Регионален исторически музей – 170,0 хил. лева. 
Разходи за местни дейности

Източниците за финансиране на разходите за общински дейности са общинските данъчни и неданъчни приходи, целевата субсидия за капиталови разходи и трансферите за зимно поддържане и снегопочистване на общински пътища, заемни средства и преходния остатък от 2021 г. от дейности местна отговорност, включително целевите средства получени от Централния бюджет. Разпределението на разходите е съгласно Приложение № 2.1 към доклада, в т.ч. са определени средствата за работни заплати за местни дейности и дофиансиране по второстепенни разпоредители. Без промяна спрямо 2021 г. остава щатната численост на персонала за местни дейности.
· Функция „Общи държавни служби”

Средствата за издръжка на общинската администрация в Проекта на бюджета за 2022 са в размер на 11 597,1 хил. лева, в т.ч.: 5 300,0 хил. лева - компенсация за намаление цените за карти на пенсионери, ученици, студенти и на цената за градски транспорт на правоимащи  граждани над 75 години за неограничено безплатно пътуване по утвърдени линии в почивните дни и транспорта на хора с увреждания; 70,0 хил. лева за финансово подпомагане на физически лица и приемни семейства; 25,0 хил. лева за финансови помощи от Общински здравен фонд. 
В рамката на предвидените средства за издръжка на Общинска администрация са включени средства за инициативи, насочени към подпомагане на малки и средни предприятия и на стартъпи, привличане на инвестиции, пред инвестиционни проучвания и други.

Разходите на кметствата и населените места с кметски наместници, които не са второстепенни разпоредители по бюджета на Община Бургас - с. Брястовец, с. Братово, с. Димчево, с. Изворище, с. Драганово, с. Миролюбово, с. Твърдица, също са разчетени в рамките на средствата за издръжка на Общинска администрация.

За финансово осигуряване на дейностите по провеждането на частични местни избори в с. Твърдица са разчетени 20,0 хил. лева.
Разчетените средства за веществена издръжка на кметствата, второстепенни разпоредители по бюджета на Общината са както следва: Кметство Българово – 12,0 хил. лева, Кметство Равнец – 13,5 хил. лева, Кметство Маринка – 14,0 хил. лева и Кметство Извор – 12,0 хил. лева. 

  Планирани средства за осъществяване дейността на Общински съвет - Бургас са в размер на 1 039,2  хил. лева, в т.ч. за заплати, осигуровки, други възнаграждения – 972,0 хил. лв. и за издръжка – 67,2 хил. лв.
· Функция „Отбрана и сигурност”
Ежегодно Община Бургас подпомага усилията на регионалните структури по вътрешната сигурност за опазване реда и сигурността на гражданите като заделя финансови средства. В Проекта на бюджета за 2022 година са планирани средства както следва: Областна дирекция на Министерство на вътрешните работи – Бургас до 20,0 хил. лева за гориво, консумативи и технически средства; Регионална дирекция „Пожарна безопасност и защита на населението“ – Бургас до 19,0 хил. лева за хидравлични цилиндри за действия при катастрофи, материали и консумативи за пожарни автомобили; Зонално жандармерийско управление – Бургас до 20,0 хил. лева за гориво, резервни части, консумативи и ремонт на автомобилите, ангажирани с охрана; Военноморски сили – Военно формирование 54950 – Бургас – за чествания до 5,0 хил. лева.
В изпълнение на Общинската програма за намаляване риска от бедствия по плана на Община Бургас за защита при бедствия, са предвидени 80,0 хил. лева, в т.ч. за: почистване на речни корита, канали и дерета, включващо удълбаване с техника, премахване на наноси, закупуване на работен инструментариум и други материали в населените места, превантивни дейности при пожари и земетресения и за поддържане на информационната система за управление на риска от наводнения.
За „Ликвидиране на последици от стихийни бедствия и производствени аварии“ са предвидени 66,0 хил. лева. за спешни аварийно – възстановителни дейности по време на бедствие.
За осъществяване на дейности и мерки по неотложна помощ са планирани 150,0 хил. лв.
· Функция „Образование”
Общият размер на планираните средства за функция „Образование“ като дейности местна отговорност (без капиталови разходи) е 2 874,1 хил. лева.
Планираните средства за издръжка на децата в детските градини са в размер на 1 102,7 хил. лв. Издръжката на детските градини е разчетена при годишни стандарти за едно дете, както следва: дете в яслена група и в група за 2-4 г. – 860 лв.; средствата за дофинансиране на издръжката за хранене на едно дете в целодневна подготвителна група на детските градини - 176 лв.; за дете със СОП - 930 лв.; за издръжка на деца в детска градина с до 3 групи - 960 лв. Планираните средства са за периода от 01 януари до 31 март 2022 г., след което разходите за издръжка стават държавно делегирана дейност. 
През 2022 година ще продължат инвестициите в подобряване на образователната инфраструктура. Предстои да бъдат завършени и да отворят врати две нови детски градини – ДГ „Морско конче“ в ж.к. „Бр. Миладинови“ и ДГ „Синчец“ в кв. „Горно Езерово“ и да завърши изграждането на пристройката към СУ „Св. Св. Кирил и Методий“.
Продължава изпълнението на проект „Първокласно начало“ за ремонт, обзавеждане и оборудване на класните стаи на учениците от първи клас и обучение на учителите. 
Развитието на дейност „Кариерно ориентиране и консултиране“ и осъществяването на мероприятия по програми „Ученически спортен календар“, „Краезнание“, „Център за виртуална и добавена реалност“, „Програма за православно образование“ от Центъра за подкрепа на личностното развитие – Бургас ще се финансират с 60 хил. лв. 

  За подпомагане издръжката на учениците, които ще бъдат приети за учебната 2022/2023 година в Професионалната гимназия по компютърно програмиране и иновации са предвидени общо 222,4 хил. лева.
За насърчаване и подкрепа на ученици и студенти с изявени постижения в областта на образованието, науката, изкуството и спорта по Програма „Бургаски деца“ са планирани 100 хил. лева, а по Програма „Успешни студенти“ – 165 хил. лева.

От 2022 година Община Бургас стартира нова програма „Дигитални технологии и програмиране“, която включва два модула: обучение, наречено „Coding Kids“, на принципа „ученици обучават ученици“ и съвместна инициатива за обучение на Община Бургас и Училищна Телерик Академия. За осъществяване на програмата са предвидени 56,0 хил. лв.
В „Други дейности по образованието“ са предвидени 336 хил. лева. за юбилеи на учебни и детски заведения, празничен календар, ранно чуждоезиково обучение по английски език, национални и общински програми и стратегии- програма за здравословно хранене в детски заведения и училища, програма „Учителски спорт“, програма „Уча в Бургас“, общинска програма за награждаване на педагози за принос в развитието на образованието в Бургас  и др.
За осъществяване на мероприятия по общински програми за превенции и младежки политики са предвидени - 170 хил. лева, в т.ч. за организиране на Академия за доброТворци, обучения по предприемачество, обучения за личностно развитие, Национална среща на младежките омбудсмани, поредица конкурси „Бургас харесва младите...“, организиране на общински летни кампании: „Лято без риск“, организиране на кампании и изпълнение на дейности и мероприятия във връзка с превенция на социално значими заболявания и отбелязване на световни здравни дни, „Програма за промоция на здравословния начин на живот сред младите хора“ и др.
· Функция „Здравеопазване”
Разчетеният финансов ресурс (без капиталови разходи) в проекта на бюджет за 2022 г. във функция „Здравеопазване“ за осъществяване на дейности местна отговорност е в размер на 1 429,6 хил. лв.

Средствата за издръжка на детските ясли са в размер на 71,2 хил. лева и са разчетени при годишни стандарти за едно дете в размер на 700 лева. Планираните средства са за периода от 01 януари до 31 март 2022 г., след което разходите за издръжка стават държавно делегирана дейност.
Издръжката на Детска млечна кухня е в размер на 570 хил. лева, в т.ч. 360 хил. лева са от реализираната ѝ продукция, заложени както в приходната, така и в разходната част на бюджета, и 210 хил. лева дофинансиране.
На основание чл. 100, ал. 1 от Закона за лечебните заведения, за сметка  на собствени приходи е предвидена субсидия в размер на 80 хил. лева за подпомагане дейността на Специализираната болница за активно лечение  „Пневмо-фтизиатрични заболявания“.

 С цел подпомагане на млади семейства с репродуктивни проблеми по общинска програма „Инвитро” в Проектобюджет 2022 година са разчетени  160 хил. лева. 
За подпомагане на пациенти с таласамия, хемофилия и други редки болести на кръвта е предвиден финансов ресурс в размер на 5 хил. лева за възстановяване на транспортни разходи до Центъра за комплексно лечение на таласамия и хемофилия УМБАЛ „Св. Марина“ - град Варна, от където болните получават лечебно-диагностична или консултативна помощ.

За осъществяване на мерки и дейности в здравеопазването за ограничаване разпространението на COVID-19 са планирани 100 хил. лева.
През 2022 г. Община Бургас продължава работата по профилактичните здравни програми в детска възраст: „Мързеливо око“ - за децата на 5 и 6 години в детските градини и „Рехабилитация на гръбначни изкривявания“ – за децата в училищна възраст. Ще бъдат осъществявани дейности и по общински програми за здравна профилактика на възрастните хора - "Диабет" и "Глаукома".

През 2022 г. ще стартират три нови профилактични програми - „Програма за профилактика на белодробните заболявания при деца“,  „Здравна профилактика на затлъстяване и диабет в детска възраст“ и "Дентално здраве".

По програма "Условия на труд" в общинските лечебни заведения ще бъдат съфинансирани проектите на  „ДКЦ II - Бургас“ ЕООД и на „Медицински център II - Бургас“ ЕООД.
Основната задача за периода на управление 2019 – 2023 г. е изграждането на болница за активно лечение на детски болести в град Бургас, която ще обслужва потребностите от такъв тип здравни грижи не само на гражданите на общината, но и на целия Югоизточен регион. За изграждането и оборудването на специализираното лечебно заведение Общината ще използва всички възможни източници за финансиране – безвъзмездни грантове по оперативни програми, подкрепа на националния бюджет, собствени бюджетни и кредитни средства. 

В проектобюджета за 2022 г. са предвидени 120 хил. лева по програма за специализация в страната и чужбина на лекари и медицински сестри в областта на детското здравеопазване за подготовка на необходимия медицински персонал за новата детска болница и за проучвания и анализи.  
· Функция „Социално осигуряване, подпомагане и грижи”

Акцент на Проектобюджет 2022 са социалните дейности. 
От началото на годината заработи нова социална услуга - „Кризисен център Бургас“.

През 2022 година интереса към услугите на Домашен социален патронаж продължава да се увеличава. Три от четирите направления на социалната услуга се осъществяват със средства от местни приходи, които за 2022 г. са в размер на 2 705,3 хил. лева.

За дейностите по общинска програма "Патронажна грижа +", която осигурява допълнителни грижи за възрастните хора и хора с увреждания са разчетени 90 хил. лева.  

Дейността на Център за почасови социални услуги, осигуряващ устойчивост на проект „Подкрепа в семейна среда за независим живот чрез индивидуален подход“ ще се финансира с 51,8 хил. лева.
Предвиденият финансов ресурс за дейността на „Център за подкрепа на жертви на сексуално насилие“ за предоставяне на социална услуга по психологически и социални консултации, осигуряване адекватна медицинска помощ, превенция и консултантски услуги във връзка с противодействието на сексуалното насилие е в размер на 30 хил. лева.

През 2022 г. Община Бургас ще продължи работата си по регионални програми и дейности за насърчаване на заетостта и проекти за заетост в социалните услуги, в т.ч.: „Заетост и обучение на хора с трайни увреждания“, „Старт на кариерата“, „Активиране на неактивни лица“, “Личен асистент“,  „Приеми ме 2015“, Регионална програма за заетост в Община Бургас, проекти с целева група младежи до 29-годишна възраст и др. Транспортните разходи, разходите за профилактични прегледи и обезщетенията на временно заетите лица, които не се финансират от държавния бюджет, ще бъдат обезпечени със собствени бюджетни средства.

Финансови средства в размер на 400,0 хил. лева са заделени за еднократно финансово стимулиране на родители за насърчаване на раждаемостта и подпомагане на отглеждането на деца на територията на Община Бургас.   
· Функция „Жилищно строителство, БКС и опазване на околната среда”          


Извършването на разходите във функцията е изцяло за сметка на местни приходи. В проекта на бюджет на Община Бургас за 2022 г. са разчетени          50 195,8 хил. лева, разпределени по дейности както следва:

· Водоснабдяване и канализация – 300,0 хил. лева;

· Осветление на улици и площади - разходи за ел. енергия за улично осветление и поддържане на ел. съоръжения в града и съставните селища – 4 697,0 хил. лева. През 2022 г. ще продължи подмяната на старите осветителните тела с нови енергоспестяващи, като дейностите ще стартират в ЦГЧ, ж.к. “Възраждане“, кв. „Рудник“, кв. „Черно море“, кв. „Банево“ и кв. „Ветрен“;

· Изграждане, ремонт и поддържане на уличната мрежа – за текущ ремонт, поддръжка на знаково стопанство и светофарни уредби, диспечеризация на земни маси – 9 161,80 хил. лева, включително за ремонт на парк в ж.к. „Славейков“ – 450,0 хил. лева;

· Програма "Моят град, моят квартал, моята улица" – 4 701,1 хил. лева;

· Програма "Осигуряване на достъпна жилищна среда и лична мобилност" за изграждане на достъпна архитектурна среда в обществени сгради и в жилищни сгради за хора със затруднена подвижност – 30 хил. лева;

· Други дейности по жилищното строителство, благоустройството и регионалното развитие - събаряне на незаконно построени обекти,  изграждане на обекти по програма за публично-частно партньорство, благоустрояване на спортни комплекси и детски площадки – 751,6 хил. лева;

· Управление, контрол и регулиране на дейностите по опазване на околната среда –  499,0 хил. лева  - по план-сметка; 

· Озеленяване – 4 400,0 хил. лева;

· Чистота – по одобрената за 2022 г. план-сметка за дейност „Чистота“ - 21 065,2 хил. лв., в т.ч. за ОП „Чистота еко“ – 4 886,0 хил. лева.


През 2022 г. ще продължи изпълнението на програма "Моят град, моят квартал, моята улица". До този момент са подадени над 176 заявления от сдружения на собственици. 120 от тях вече са одобрени от комисията. През 2021 г. беше завършено благоустрояването на общо 33 бр. междублокови пространства, а 4 бр. са в процес на изпълнение. Още 10 междублокови пространства са с одобрени проектни схеми от етажната собственост и предстои благоустрояването им да стартира след приемане на бюджета за 2022. До края на годината по програмата се планира да бъдат облагородени още 35 нови пространства, в т.ч. в:


 - ж.к. „Изгрев“: Благоустрояване бл. 56 - Озеленяване, зона за отдих, тротоар; Изграждане на паркинг и благоустрояване - бл. 3 и бл. 3А; благоустрояване около бл. 5; Благоустрояване бл. 33 - зона за отдих, озеленяване и облагородяване; Благоустрояване бл. 68 – зона за отдих, озеленяване, детски кът; Благоустрояване бл. 9 – вътрешноблоково пространство;


- ж.к. „Зорница“: Благоустрояване бл. 42 – зона за отдих и озеленяване;


- ж.к. „Лазур“: Благоустрояване бл. 54 - зона за отдих, озеленяване; Благоустрояване бл. 89 - зона за отдих, озеленяване, детски кът; Благоустрояване бл. 70 – зона за отдих, озеленяване;


- ж.к. „Братя Миладинови“: Благоустрояване бл. 117 - паркинг, зона за отдих, озеленяване; Изграждане на паркинг и благоустрояване пространството на бл. 7; Благоустрояване междублоково пространство ул. „Иван Богоров“ 66 – зона за отдих, озеленяване, настилка; Благоустрояване "Братя Миладинови" 1 - зона за отдих, озеленяване;


- ж.к. „Меден рудник“: Благоустрояване бл. 66; Благоустрояване бл. 9 и 10; Благоустрояване бл. 109 – зона за отдих, озеленяване и паркинг; Благоустрояване бл. 108; Благоустрояване бл. 107; Благоустрояване на пространството пред бл. 415-А; Благоустрояване бл. 18 – зона за отдих, озеленяване, детски кът;


- ж.к. „Славейков“: Благоустрояване бл. 19 - паркинг, зона за отдих и озеленяване; Благоустрояване бл. 72 – зона за отдих, озеленяване, детски кът.  
· Функция „Култура, спорт, почивни дейности и религиозно дело“
Общият размер на разчетените средства за функция „Култура, спорт, почивни дейности и религиозно дело“ е 12 630,4 хил. лева., с които се осигуряват дейности с приоритет създаване на силен фестивален сезон, утвърждаване на Фонд „Култура“ и наситени тематични уикенди за привличане на повече туристи, като паралелно с това ще бъдат подпомогнати културните институти, независимите артисти и туристическия бизнес.

Наред с традиционните събития и фестивали: Конкурс „Бургас и морето“, Цветно изложение „Флора“, Спайс мюзик фестивал, Солар, Teen Boom Fest, новият Stereo Festival, Фестивал на пясъчните фигури, Летни музикални празници, Фестивал на младите в изкуството, в проектобюджета за 2022 г. за култура са включени и нови културни събития, които допълнително ще обогатят културния живот на Бургас.

 
Сред приоритетните задачи за 2022 г. е разработването на новите туристически обекти – културно-туристически комплекс „Ченгене скеле“ и разширеният туристически комплекс „Акве калиде“.

Програмата за култура за 2022 г. изпълнявана от Община Бургас е  1 177,0 хил. лева, като близо 50 процента от тях ще бъдат разпределени на конкурсен принцип през новия механизъм Общински фонд „Култура“.
Значителен принос за пълнотата на дейностите в областта на културата имат ОП „Летен театър, фестивали и концерти”, ОП „Туризъм“, Младежки културен център, Общински музей „Авиомузей Бургас“ , Къща-музей „Петя Дубарова”, ПФА „Странджа”, КЦ ”Морско Казино” и ОЕ ”Охлюва”. Финансовият ресурс за осъществяване на тяхната дейност през 2022 г. е в размер на 7 816,4 хил. лева.

В областта на спорта продължава финансовата подкрепа за спортните клубове, подпомагането и стимулирането на спортисти и осъществяването на мероприятията по спортния календар на Общината.
Финансовите средства за спорт в размер на 1 700,0 хил. лева са разпределени за:

· Субсидиране на аматьорски и ведомствени спортни клубове – 7,0 хил. лева, разпределени съгласно Приложение № 13.1;

· Субсидиране на спортни клубове за хора с увреждания - 13,5 хил. лева, разпределени съгласно Приложение № 13.2;
· Финансово подпомагане на Представителни отбори на Община Бургас - 630 хил. лева, които се предоставят под формата на схема за минимална помощ, при съобразяване с разпоредбите на Закона за държавните помощи, разпределени съгласно Приложение №13.3;
· Финансиране на други дейности в областта на спорта - 61,0 хил. лева, съгласно разпределение по Приложение № 13.4;
· Финансиране на спортни мероприятия - 458,5 хил. лева, разпределени съгласно Наредбата за условията и реда за финансово подпомагане на физическата активност, физическото възпитание, спорта и спортно-туристическата дейност от спортния календара на Община Бургас по Приложение № 13.5. Сред акцентите в спортния календар са: Национална универсиада  и Международен турнир по мажоретни спортове, на които Община Бургас за първи път ще бъде домакин и съорганизатор; Турнир по кудо; два международни турнира по водна топка за деца и юноши; Кръг от световното първенство по гмуркане; Европейско първенство по ушу; Кръг от световната купа по джу джицу и други;
· Финансово подпомагане на детско-юношески школи на спортни клубове осъществяващи колективни и индивидуални спортове, както и на спортни клубове за аматьорски масов спорт, по група мъже и жени при индивидуални и колективни спортове - 530 хил. лева, разпределени по Приложение №13.6, съгласно методика по Наредба за финансово подпомагане на спортни клубове от Община Бургас.
За дейността на създаденото през 2021 г. общинско предприятие ОП „Обреден комплекс“ са разчетени 1 647,3 хил. лева. 

· Функция „Икономически дейности и услуги”

През 2022 г. дейностите във функция „Икономически дейности и услуги“ ще бъдат финансирани със средства в размер на 16 070,4 хил. лева. Финансовият ресурс е разпределен, както следва:

· ОП „Транспорт” – 5 607,7 хил. лева, в т.ч. 3 007,7 хил. лева за заплати, осигуровки и други възнаграждения;  
· ОП „Общински имоти“ – 8 469,4 хил. лева, в т.ч. 3 569,4 хил. лева за заплати, осигуровки и други възнаграждения;
· Финансово подпомагане на юридически лица с нестопанска цел, извършващи дейности в обществена полза – 530,0 хил. лева;
· Програма „Активни пенсионери“ – 60 хил. лв. за дейности в две направления - спортна и културна дейност в пенсионерските клубове и организиране на профилактични прегледи; 
· Обществен посредник – 67,0 хил. лева, в т.ч. 63,5 хил. лева за заплати, осигуровки и други възнаграждения;
· Приют за безстопанствени кучета – 165,1 хил. лева, в т.ч. 93,1 хил. лева за заплати, осигуровки и други възнаграждения;
· Други дейности по икономиката - издръжка и разходи за персонал за общи работници в Бургас и съставни селища на Общината – 130,5 хил. лева;
· Членски внос в национални и международни организации – 175,1 хил. лева;
· Зимно поддържане и снегопочистване на общински пътища - целеви средства от централния бюджет по чл. 51 от  Закона за държавния бюджет на Република България за 2022 година – 178,9 хил. лева.
Планираните средства като преходен остатък за текущ ремонт на общинска пътна и улична мрежа в дейност „Служби и дейности по поддрържане, ремонт и изграждане на пътища са получени като целеви трансфер по договор с АПИ.

Завишението на издръжката на общинските предприятия ОП „Транспорт“ и ОП „Общински имоти“ е свързано с увеличените цени на тока, горивата и материалите.
В  проекта на бюджет за 2022 г. е предвидено трансформиране на 296,7 хил. лева от целевата субсидия за капиталови разходи в целеви трансфер за неотложен ремонт на общински път Банево – Изворище; 

Капиталови разходи

През 2022 г. Община Бургас ще продължи инвестициите в осигуряване на довеждаща инфраструктура до индустриални терени със заявени инвестиционни намерения и привличане на нови инвеститори, като приоритетен е проект „Ремонт и изграждане на улици в промишлена зона "Север"- местност „Мадика“. 

Приоритетни през 2022 г. са и дейностите по рехабилитация на уличната мрежа в кв. “Възраждане“, в т.ч. ремонта на улиците „Македония“ и „Кл. Охридски“, в участъка между ул. “Гладстон“ и ул. “Дебелт“.

Община Бургас има подготвени нови проекти за изграждане и реконструкция на улици, пътни връзки и обходи, 28 от които са изпратени до всички държавни институции, и за които очаква да получи държавно 

финансиране.

Разчетът за капиталови разходи за финансиране на обекти на Община Бургас за 2022 г. включва разходи на обща стойност 126 043 хил. лева., с източници на финансиране както следва:  5 569,8 хил. лева – собствени бюджетни средства, 3 219,2 хил. лева преходен остатък, 2 473,0 хил. лева - целева субсидия за капиталови разходи, 73 398,4 хил. лева – средства от сметките за средства от Европейския съюз, 8 382,6 хил. лева - средства от кредити и 33 млн. лева - нов дълг.  
           Разпределението на средствата по обекти, функции и параграфи, включени в разчета за финансиране на капиталови разходи за 2022 година е съгласно Приложение №3.

Индикативен разчет за сметки за средства от Европейския съюз
Индикативният годишен разчет за сметките за средства от Европейския съюз за 2022 г. е в размер на 74 000,0 хил. лева и включва средства за стартирали проекти и проекти, за които Общината предстои да кандидатства през 2022 г. Разчетът предвижда средства за инвестиции в проекти идентифицирани като приоритетни за развитието на Бургас.

При нестартирали национални програми с европейско финансиране, неяснота в приоритетите залегнали в последния вариант в Плана за възстановяване и устойчивост, инвестициите през 2022 г. се фокусират в утвърждаване на ВИЗИЯ за развитие на Община Бургас - 2021-2027 г., а именно:

„БУРГАС - привлекателно място за живот и бизнес, ефективно използващ своя потенциал за балансирано и устойчиво интегрирано развитие, със съхранена местна идентичност и достъп до модерна, ресурсно ефективна, климатично адаптивна и конкурентоспособна икономика,  осигуряващ интелигентен икономически растеж, пространствена свързаност и достъп до услуги“.

По-големи проекти за 2022 г. са: 

· Проект „Обновяване и прилагане на мерки за енергийна
ефективност в многофамилни жилищни сгради на територията на град Бургас –II етап“;

· Проект „Интегриран модел за управление на градската мобилност - І етап“;
· Проект „Силата на водата. Подкрепа за повишаване потенциала на Община Бургас като конкурентноспособна туристическа дестинация“;
· Проект „Път на културно-историческите ценности през вековете - изпълнение на консервационно-реставрационни дейности в сградата на Етнографския музей и прилежащото дворно пространство и изграждане на Улица на занаятите“;

· Проект: „Изграждане на анаеробна инсталация за разделно събрани биоразградими отпадъци на територията на регион Бургас“;
· Проект: „Подобряване качеството на атмосферния въздух в Община Бургас чрез модернизация на обществения транспорт“;
· Проект: „Намаляване на замърсяването на атмосферния въздух с фини прахови частици в кв. „Долно Езерово“, гр. Бургас“;
· Проект „Прилагане на иновативни мерки за смекчаване и адаптация към изменението на климата в общините в България“;
· Проект: “Прилагане на мерки за намаляване на морските отпадъци в Бургаския залив”;
· Проект „Модернизация на системата за уличното осветление на 22 зони, включващи главните пътни артерии на град Бургас“;
· Проект „Внедряване на ВЕИ чрез изграждане на геотермална термопомпена инсталация и реконструкция на отоплителна инсталация в Детска 
ясла №3, гр. Бургас“;
· Проект „Повишаване на знанията за морската околна среда за устойчиво управление на морските ресурси и постигане целите на син растеж“;
· Проект „Обновяване и внедряване на мерки за енергийна ефективност в спортна зала "Младост";
· Проект „Създаване на Младежки международен център - гр. Бургас“ и др.
На основание на чл. 84, ал. 6 от Закона за публичните финанси и в съответствие с Наредбата за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Бургас, проектът на бюджет за 2022 г. е оповестен и представен пред медиите на 10.03.2022 г. Проведено е обществено обсъждане на 18.03.2022 година. Предложенията, направени по време на обсъжданията са разгледани и дискутирани и са намерили отражение в общата рамка. 
Предприемането на незабавни действия за изпълнение на поетите ангажименти в сферата на местното управление и защитата на стабилността и финансовата устойчивост на общинския бюджет обосновават необходимостта от допускане предварително изпълнение на предлаганото решение, при условията на чл. 60, ал.1 от Административно-процесуалния кодекс.

Предвид гореизложеното и на основание чл. 21, ал. 1, т.5, изр. второ и т. 6 и чл. 52, ал.1 и ал.2 от ЗМСМА, във връзка с чл. 94 и чл.125 от Закона за публичните финанси, предлагам, Общински съвет - Бургас да вземе следните

Р  Е  Ш  Е  Н  И  Я :

1. Приема бюджета на Община Бургас за 2022 година, както следва: 

1.1.По приходите:                                                                         397 186 529 лева

1.1.1.Държавни приходи





163 772 479 лева
А. Обща субсидия за делегирани от държавата 

дейности по чл. 51 от Закона за държавния 

бюджет на Република България за 2022 година                       156 633 288 лева

Б. Собствени приходи за държавно делегирани

дейности                                                                                                  454 928 лева

В. Преходен остатък по дейности държавна

отговорност                                                                                         6 684 263 лева

1.1.2.Общински приходи                                                    159 414 050 лева
А. Данъчни приходи                                                                     46 190 000 лева

Б. Неданъчни приходи                                                                 63 852 903 лева

В.Трансфери за местни дейности –

за зимно поддържане и снегопочистване 

на общински пътища                                                                          178 900 лева

Г. Целева субсидия от Централния

бюджет за капиталови разходи                                                       2 769 700 лева

Д. Трансфери между бюджети                                                      /-/ 817 000 лева

Е. Трансфери между бюджети и сметки                                                                                                     

за средства от Европейския съюз                                            /-/ 440 000 лева  

Ж. Нови кредити                                                                            37 000 000 лева
З. Неусвоени средства по кредити по договори от 

2019 г. и 2021 г. с ДЗЗД „Фонд за устойчиви градове“

и от 2020 г. и 2021 г. с „Фонд – ФЛАГ“ ЕАД                          9 051 558 лева     

И. Погасяване главници общински дълг                                  /-/ 7 477 281 лева

Й. Друго финансиране                                                               /-/ 5 740 720 лева
К. Временни безлихвени заеми 


                       3 966 220 лева

Л. Преходен остатък от общински дейности                             10 879 770 лева

1.1.3. Индикативен годишен разчет за сметките

за средства от Европейския съюз                                 

74 000 000 лева

1.2. По разходите:                                                                   
 397 186 529 лева

1.2.1. За дейности държавна отговорност 

по Приложение №1.1                                                                163 772 479 лева

1.2.2. За общински дейности

по Приложение №2.1                                                                159 414 050 лева

1.2.3. Индикативен годишен разчет за 

сметките за средства от Европейския съюз                              74 000 000 лева

1.3. Одобрява разпределение на преходния остатък от 2021 г. в размер на         17 564 033  лева, от които  6 684 263 лева - за дейности държавна отговорност и 10 879 770 лева - за дейности общинска отговорност, съгласно Приложение №4

2. Утвърждава разчет за финансиране на капиталовите разходи съгласно Приложение №3.
2.1. Одобрява разпределението на средствата от целева субсидия за капиталови разходи, съгласно чл. 51 от Закона за държавния бюджет на Република България за 2022 година за:

2.1.1. Обект „Основен ремонт улица „Кл. Охридски“             130 000 лева
2.1.2. Обект „Изграждане на пристройки към 

съществуващи училищни сгради –

СУ "Св. Св. Кирил и Методий, Бургас"                               100 000 лева
2.1.3. Обект „Обслужваща улица от о.т.835-466-389-388-387

до о.т.384, между кв.34 и кв.141 по плана 

на РЦ Меден рудник“                                                             200 000 лева

2.1.4. Обект „Проектиране и изграждане на нова улица 
 в промишлена зона "Север, Бургас"                                    800 000 лева
2.1.5. Обект „Проект за улица и велоалея  кв.Лозово“             500 000 лева

2.1.6. Обект „Парк и спортен комплекс в к-с Меден рудник   743 000 лева

2.1.7. Текущ ремонт на общински път Банево-Изворище        296 700 лева

2.2. Дава съгласие Кмета на Община Бургас да направи предложение до министъра на финансите по реда на чл. 55 от Закона за държавния бюджет на Република България за 2022 г. за трансформиране на 296 700 лева от целевата субсидия за капиталови разходи в трансфер за финансиране на разходи за извършване на неотложен текущ ремонт на общински път Банево- Изворище.

2.3. Одобрява разпределение на разходите, които се финансират чрез §40-00 „Постъпления от продажба на нефинансови активи“, в размер на 5 800 000 лева, съгласно Приложение №6 .

3. Утвърждава индикативен годишен разчет за сметки за средства от Европейския съюз, както следва:                 







( в лева)

                                                     Приходи                   Разходи

                                                   74 000 000                74 000 000 

3.1.  Кметът да разработи детайлен разчет на сметките за средства от Европейския съюз по отделни общински проекти, в съответствие с изискванията на съответния управляващ орган и на Министерство на финансите.  

4. На основание чл. 125, ал. 1 от Закона за публичните финанси, оправомощава Кмета да извършва компенсирани промени, както следва:

4.1. В частта за делегираните от държавата дейности – между утвърдените показатели за разходите в рамките на една дейност, с изключение на дейностите на делегиран бюджет, при условие, че не се нарушават стандартите за делегираните от държавата дейности и няма просрочени задължения в съответната делегирана дейност;

4.2. В частта за местните дейности – между утвърдените разходи в рамките на една дейност или от една дейност в друга, без да изменя общия размер на разходите;

4.3.  За допълнителни разходи по съответните дейности в рамките на бюджета за 2022 г., свързани с мерките срещу разпространение или борба с последиците от COVID – 19 и във връзка с осъществяване на дейности и мерки за неотложна помощ за справяне с бежанската вълна.
4.4. Да отразява служебно промените по общинския бюджет с размера на постъпилите и разходвани средства от дарения и спонсорства, в съответствие с волята на дарителя /спонсора, 

5. Одобрява максималния размер на новите задължения, които възникват текущо да е в рамките на одобрения бюджет.

6. Одобрява максимален размер на поетите ангажименти през 2022 година в размер до 206 100 000 лева, които подлежат на реализиране частично през 2022 година.

7. Приема следните лимити за разходи:

7.1. Средства за социално-битово и културно обслужване в размер до 3 % върху утвърдените средства за основна работна заплата на заетите по трудови правоотношения;

7.2. Представителни разходи на Кмета в размер на 60 000 лева, на основание на чл. 94 ал.1 от Закона за държавния бюджет на Република България за 2022 година;

7.3. Представителни разходи за Общинския съвет в размер на 12 000 лева, на основание на чл. 94 ал.2 от Закона за държавния бюджет на Република България за 2022 година;

7.4. Утвърждава списъци на длъжностите и лицата, които имат право на транспортни разходи, произтичащи от характера на трудовата им дейност, съгласно Приложение № 5.1
7.5. Утвърждава списъци на длъжностите и лицата, които имат право на транспортни разходи за дейности местна отговорност, пътуващи от местоживеене до месторабота и обратно, съгласно Приложение № 5.2 и Приложение № 5.3
8. Упълномощава Кмета да сключи договори с Министерство на културата за съвместно финансиране на културни институти, както следва: ДТ „Адриана Будевска” – Бургас, Куклен театър – Бургас и Държавна опера – Бургас.
8.1. Утвърждава съгласно чл. 5, ал. 2 от Закона за закрила и развитие на културата субсидии на културните институти в размер на 196 000 лева, в т.ч. за ДТ ”Адриана Будевска” – 84 000 лева, Куклен театър – 28 000 лева и Държавна опера Бургас – 84 000 лева.

9. Дава съгласие да се осигурят средства за работно облекло на служителите от общинска администрация по трудови правоотношения, съгласно КТД при финансова възможност в рамките на бюджет 2022 година, а на останалите звена на самостоятелни бюджетни сметки средствата, предвидени по бюджетите им за 2022 година.

10. Одобрява сумата от 90 000 лева за дофинансиране на държавно делегирани дейности във функция „Социално осигуряване, подпомагане и грижи“. Средствата се предоставят след ежемесечен анализ на изпълнението на бюджета и при доказана финансова необходимост от средства за издръжка. 

11. Одобрява сумата от 1 000 000 лева за дофинансиране издръжката на второстепенните разпоредители с бюджет в случай на недостиг на средства във връзка с увеличаване цените на ел. енергията, горивата, материалите и др. Средствата се предоставят след ежемесечен анализ на изпълнението на бюджета и при доказана финансова необходимост от средства за издръжка.
12. Одобрява сума в размер на 1 700 000 лева за спорт, в т.ч.:

12.1. Одобрява сумата от 7 000 лева за субсидиране на аматьорски и ведомствени спортни клубове, разпределена съгласно Приложение №13.1;

12.2. Одобрява сумата от 13 500 лева за субсидиране на спортни клубове за хора с увреждания, разпределена съгласно Приложение №13.2;

12.3. Одобрява сумата от 630 000 лева за финансово подпомагане на представителни отбори на Община Бургас, разпределени съгласно Приложение №13.3. Паричните средства ще бъдат предоставени с договор на посочените спортни клубове, след представяне от тяхна страна на финансов план за разходване на средствата и доказателства за спазване на условията, определени от Община Бургас като администратор на минимална помощ; 

12.4. Одобрява сумата от 61 000 лева за други дейности в областта на спорта, разпределена съгласно Приложение № 13.4;
12.5. Одобрява сумата от 458 500 лева за финансиране на местни и национални спортни мероприятия и прояви, включени в спортния календар на Община Бургас съгласно Приложение № 13.5; 

12.6. На основание чл. 133 от Закона за физическото възпитание и спорта, одобрява финансов ресурс в размер на 530 000 лева за финансово подпомагане на детско-юношески школи на спортни клубове, осъществяващи колективни и индивидуални спортове и за спортни клубове за аматьорски масов спорт, по група мъже и жени при индивидуални и колективни спортове, разпределени по Наредбата за финансово подпомагане на спортни клубаве от Община Бургас съгласно Приложение №13.6.

13. Одобрява бюджетна сметка на Детска млечна кухня за 2022 година за реализирани приходи от стопанска дейност, съгласно Приложение №7.

14. Одобрява план – сметка за 2022 г. по Закона за опазване на околната среда, съгласно Приложение №8.

15. Приема  Общинска  културна  програма за 2022 година в  размер на                  1 177 000  лева, съгласно Приложение №9

16. Одобрява субсидии на нестопански организации в размер на 530 000 лева, съгласно Приложение №10.
17. Утвърждава разчет за целеви разходи и субсидии, както следва: 

17.1. Членски внос - 175 122 лева;

17.2. Субсидии на читалища – 1 234 230 лева 

17.3. Помощи по решение на Общински съвет – 5 395 000 лева, в т.ч.:

17.3.1.за карти на правоимащи 

(пенсионери, ученици, инвалиди и други)                          5 000 000 лева

17.3.2. транспорт на хора с увреждания                                       300 000 лева

17.3.3. еднократни безвъзмездни помощи на физически 

лица и приемни семейства
                                                 70  000 лева

17.3.4. финансови помощи от Общински здравен фонд               25 000 лева

17.4. Лимит в размер на 160 000  лева за финансово подпомагане на двойки с репродуктивни проблеми.
17.5. Лимит в размер на 400 000 лева за еднократно финансово стимулиране на родители, който се разпределя по решение на Постоянната комисия по социални дейности при условията и реда на Правилника за еднократно финансово стимулиране на родители за насърчаване на раждаемостта и подпомагане на отглеждането на деца на територията на община Бургас.

18. Одобрява сума в размер на 4 701 074 лева за изпълнение на общинска програма „Моят град, моят квартал, моята улица“.

19. Одобрява сума в размер на 90 000 лева за изпълнение на общинска програма „Патронажна грижа+“.

20. Одобрява сума в размер на 30 000 лева за изпълнение на общинска програма „Осигуряване на достъпна жилищна среда и лична мобилност“.

21. Одобрява общ размер на разходи за работни заплати за 2022 година както следва:
21.1.   Средства за заплати за делегирани от държавата дейности в размер на 16 480 564 лв.,  в това число за „Общинска администрация“, дейности във функция „Отбрана и сигурност“, функция „Здравеопазване“, функция „Социално осигуряване, подпомагане и грижи“ и функция „Култура, спорт, почивни дейности и религиозно дело“.
21.2.   Средства за заплати за мести дейности в размер на 14 988 130 лв.,  в това число за дофинансиране на дейност „Общинска администрация“, дейности във функция, функция „Здравеопазване“, функция „Социално осигуряване, подпомагане и грижи“, функция „Благоустройство, комунално стопанство и опазване на околната среда“, функция „Култура, спорт, почивни дейности и религиозно дело“ и функция „Икономически дейности и услуги“.

21.2.1 Утвърждава разпределението на средствата за работни заплати за местни дейности и дофинансиране по месеци за 2022 година, както следва: 1 061 660 лв. за месец януари, 1 061 660 лв. за месец февруари,  1 061 660 лв. за месец март,       1 311 461 лв. за месец април, 1 311 461 лв. за месец май, 1 311 461 лв. за месец юни, 1 311 461лв. за месец юли, 1 311 461 лв. за месец август, 1 311 461 лв. за месец септември, 1 311 461 лв. за месец октомври, 1 311 461 лв. за месец ноември, 1 311 462 лв. за месец декември.

22. Определя второстепенните разпоредители с бюджет, съгласно Приложение №11. 
23. Одобрява стандарти, приложими за периода от 01 януари до 31 март 2022 г.,  за издръжка – местна отговорност, в детските градини и детските ясли на едно дете, както следва:

А. за дете в детска градина с 3 и под 3 групи                         960 лева;
Б. за дете в яслена група на детска градина                           860 лева;
В. за дете в детска градина с над 3 групи                               860 лева;
Г. за дете със специални образователни потребности          930 лева;
Д. за храна на дете в подготвителна група – 

     задължително предучилищно целодневно обучение       176 лева;
Ж. за дете в детска ясла                                                             700 лева;
24. На основание чл. 94, ал. 7 от Закона за публичните финанси утвърждава тримесечно разпределение на Бюджета за 2022 година.

25. Възлага на Кмета да утвърди бюджетите за 2022 година на второстепенните разпоредители с бюджет.

26. Одобрява субсидирането на разходи за издръжка за дейности, финансирани с общински приходи да се извършва в размер на 90 на сто от одобрените по бюджета за 2022 година средства, с изключение на разходите на второстепенните разпоредители в сферата на образованието и на детските ясли за дейности общинска отговорност, като останалите 10 на сто се предоставят през четвъртото тримесечие, след анализ на изпълнението на общинските приходи и при доказана финансова необходимост.

27. Одобрява извършването на разходите до размера на фактическите, съгласно чл. 8, ал. 3 и ал. 4 от Закона за местните данъци и такси, от Детска млечна кухня, Домашен социален патронаж и други за сметка на останалите местни приходи.

28. Определя лимит за поемане на нов общински дълг през 2022 година в размер до 37 000 000 лева. 

29. Одобрява максимален размер на общинския дълг към края на 2022 година до 57 742 000 лева. 

30. Одобрява сума в размер на 7 477 281 лева за погасителни вноски по главница на общинския дълг.

31. Одобрява сумата от 90 000 лева за финансиране на проекти съгласно програма на община Бургас за публично-частни партньорства за реализация на малки благоустройствени проекти.

32. На основание чл. 100, ал. 1 и ал. 2 от Закона за лечебните заведения одобрява целева субсидия в размер на 80 000 лева на Специализирана болница за активно лечение „Пневмо-фтизиатрични заболявания”.
33. Одобрява средства в размер до 270 000 лева, като предоставен трансфер на Областна дирекция на Министерство на вътрешните работи за полицейския състав на звеното определено за охрана. 

34. Одобрява средства в размер до 150 000 лева, като предоставен трансфер на Министерството на младежта и спорта във връзка с реализиране на проектно предложение за СУ "Юрий Гагарин" - Бургас в рамките на Приоритетна ос 3 на ОП "Региони в растеж" 2014-2020, компонент 2 "Спортни училища".

35. Одобрява сума в размер на 35 000 лева, като предоставен трансфер на Национална художествена академия за подпомагане дейността на филиала на учебното заведение в гр. Бургас. 

36. Одобрява сума в размер на 20 000 лева за Областна дирекция на Министерство на вътрешните работи - Бургас за закупуване на гориво, консумативи и технически средства.

37. Одобрява сума в размер на 20 000 лева за Зонално жандармерийско  управление -  Бургас за закупуване на гориво, резервни части, консумативи и ремонт на автомобилите, ангажирани с охрана.

38. Одобрява сума в размер на 19 000 лева за подпомагане дейността на Регионална дирекция „Пожарна безопасност и защита на населението” – Бургас за закупуване на технически средства за действия при катастрофи, и за материали и консумативи за пожарните автомобили.
39. Одобрява сума в размер на 5 000 лева за чествания на Военно формирование 54950 – Бургас.
40. Одобрява сума в размер на 100 000 лева за осъществяване на общинска програма „Бургаски деца“. Средствата ще бъдат разпределяни от комисия, съгласно Правила за насърчаване и подкрепа на ученици и студенти с изявени постижения в областта на науката, изкуството или спорта по Общинска програма „Бургаски деца“ и Общинска програма „Успешни студенти“.
41. Одобрява сума в размер на 165 000 лева за осъществяване на общинска програма „Успешни студенти“. Средствата ще бъдат разпределяни от комисия, съгласно Правила за насърчаване и подкрепа на ученици и студенти с изявени постижения в областта на науката, изкуството или спорта по Общинска програма „Бургаски деца“ и Общинска програма „Успешни студенти“.
42. Одобрява сумата от 50 000 лева за финансиране на дейности от общинска програма за подпомагане на стартъпи. 

43. Одобрява сума в размер на 100 000 лева за финансиране на дейности за създаване на условия за развитие на малки и средни предприятия със седалище и адрес на управление на територията на община Бургас, отпускани съгласно Правилник, Приет с решение на Общински съвет-Бургас по т. 2, Протокол № 9/24.04.2012 г.

44. Одобрява сума в размер на 60 000 лева за финансиране на дейности от общински фонд „Активни пенсионери“.

45. Одобрява сума в размер на 28 000 лева на „Медицински център – I“ ЕООД за подпомагане закупуването на дигитален СИАР за рентген в лечебното заведение, с източник на финансиране – преходен остатък от дарения за ковид.   
46. Одобрява сума в размер на 340 000 лева за финансиране стимулирането на полетите в Бургас.

47. Одобрява предоставяне от Община Бургас на временна финансова помощ в размер на 60 000 лв. на ДЗЗД „Бизнес инкубатор - Бургас“. Срокът за възстановяване на средствата в бюджета на Общината е 5 години.
48. На основание чл. 94, ал. 3, т. 4 от Закона за публичните финанси определя просрочени вземания в размер на 500 000 лева, които да бъдат събрани през 2022 г. 

49. Одобрява сумата от 500 000 лева за Фонд “Мостово финансиране и съфинансиране на проекти“ в т.ч. европейски програми и наука.

50. Одобрява сумата от 10 000 лева за съфинансиране на проекти на неправителствени организации съгласно Правилника за предоставяне на средства от общинския бюджет, Приет с решение на Общински съвет – Бургас, по т.10, Протокол № 13/ 29.09.2020 г.

51. Одобрява разходи в общ размер на 863 300 лева за осъществяване функциите на органите на изпълнителната власт на територията на кметствата и населените места с кметски наместници, с изключение на определените като второстепенни разпоредители с бюджет, съгласно Приложение № 2.2

52. Одобрява финансиране на разходи за изпълнение на дейности от местно значение в съответното населено място с 30% от приходите от продажба или отдаване под наем на имоти, управлявани от кметове и кметски наместници, които не са второстепенни разпоредители. 

53. Одобрява сумата от 66 954 лева за финансиране дейността на обществения посредник, в т.ч. заплати, осигуровки и издръжка. 

54. Одобрява разходването на събраните средства и подлежащите на възстановяване от РИОСВ суми за обезпечения и отчисления по чл. 60, ал.2, т.1 и 2 и чл. 64, ал.1 от Закона за управление на отпадъците, начислени за 2021 г. и 2022 г. да се извършва за: дейности по чистота и управление на отпадъците;  изпълнение на мерки по чл. 63 от Закона за здравето, извършени на териториите за обществено ползване, както и за други разходи, одобрени чрез вътрешнокомпенсирани промени на основание чл. 125 ал. 1 от Закона за публичните финанси.

55. На основание чл. 94, ал. 3, т. 9 от Закона за публичните финанси одобрява актуализираната бюджетна прогноза за периода 2023-2025 година, съгласно Приложение №15.

56. Приема за сведение информацията, съгласно чл. 82, ал. 3, т. 3 и т. 4 от Закона за публичните финанси, за лицата от подсектор „Местно управление“, съгласно Приложение №14.

57. Упълномощава Кмета на Общината да определи и договори допълнителни условия по предоставянето и отчитането на целевите средства, планирани в бюджета.

58. Дава съгласие временният недостиг на средства по сметки за средства от Европейския съюз, за финансиране на проекти по оперативните програми, да се покрива от временен или безлихвен заем от бюджетни сметки за средства от Европейския съюз и набирателни сметки до възстановяването им от Управляващия орган.

59. Разходването на бюджетни средства (без целевите средства) се осъществява при съблюдаване на следните приоритети:

59.1. Разходите  за  делегираните  от държавата  дейности  се извършват до размера на предоставените трансфери и се използват по предназначение, като разходите за трудови възнаграждения и стипендии са приоритетни;

59.2. Постъпилите собствени приходи се разходват в следната поредност: за трудови възнаграждения и осигуровки; за разходи, свързани с дейности, за които се събират такси; за неотложни разходи – горива, ел. енергия, отопление, вода и неотложни текущи ремонти;

60. Задължава ръководителите на бюджетни звена, финансирани от общинския бюджет да разработят конкретни мерки за изпълнение по приетия от Общинския съвет бюджет.

61. Приема за сведение Протокола от общественото обсъждане, съгласно Приложение № 17.

62. На основание чл. 60, ал. 1 от Административнопроцесуалния кодекс, допуска предварително изпълнение на решението, с оглед предприемане на незабавни действия за изпълнение на поетите ангажименти в сферата на местното управление и защитата на стабилността и финансовата устойчивост на общинския бюджет.

